Birthe Skaarup (DF), 2004-05-26:
Gennem flere år har der været problemer med at skaffe organdonorer, og spørgsmålet har været til livlig debat.
For nylig blev der fokuseret på, at vi endnu en gang har ventelister på området.
Der står f.eks. 531 patienter på venteliste til en nyretransplantation, og mange af patienterne på den venteliste har en rigtig dårlig livskvalitet.
Det har lange udsigter med at få en donor, det ligger mange år ud i fremtiden, og det medvirker til den dårlige livskvalitet, at de må i dialysebehandling flere gange om ugen.
Det er et voldsomt pres at være syg.
Det er også et pres for familien, specielt i de tilfælde, hvor der ikke er lyse udsigter til at komme i betragtning til et nyt organ, og derfor mener vi i Dansk Folkeparti, at der bør gøres en ekstra indsats ud over den, der allerede foregår.
Ministeren har nævnt forskellige områder, hvor man oplyser om, hvad det medfører, når man vælger at være donor, men vi vil godt have en mere samlet indsats.
Jeg vil ikke sige, at man skyder med spredehagl, men vi vil alligevel gerne have en mere konkret udmøntning af indsatsen.
Dansk Folkeparti har gennem et stykke tid spurgt ministeren, om han vil igangsætte nogle særlige initiativer for at finde flere organdonorer.
Spørgsmålet er faktisk blevet stillet på baggrund af, at Venstres amtsrådsmedlem i Århus Amt, Hans Kargaard Thomsen, igen har stillet det forslag, han tidligere har været fremme med, og som jeg i sin tid også støttede i amtsrådet, nemlig at man som 18-årig skal have tilsendt et skema, så man netop på det tidspunkt har mulighed for at vælge, om man vil tilmeldes et organdonorregister.
Vi synes, det forslag er mere sympatisk end det, andre har foreslået: Såfremt man ikke melder fra, er man automatisk organdonor.
Den metode kan efter vores vurdering volde mange problemer for de pårørende, når de eksempelvis ved, at den afdøde med hundrede procents sikkerhed aldrig ville have indvilliget i at være organdonor.
Med den ordning, som foreslås i beslutningsforslaget, kan man få en diskussion i gang med familien og få gennemdiskuteret den store handling, det er at melde sig som potentiel organdonor.
Vi har derfor stor sympati for det foreliggende forslag, hvilket vi også tidligere har givet udtryk for, og ministeren har tilkendegivet over for os, at han overvejer, hvordan man kan sætte nogle særlige initiativer i gang over for de 18-årige.
Vi forestiller os, at i det materiale, som måtte blive udsendt til de 18-årige, pointeres det, at det er en ganske særlig handling, man foretager, såfremt man vil være organdonor, og at man skal drøfte det med sin familie.
Yderligere synes vi, det er vigtigt, at når man som organdonor stifter familie, tager man igen spørgsmålet op med kæreste, kone eller hele familien, fordi tingenes tilstand hurtigt kan ændre sig.
Det er en alvorlig beslutning, man træffer ved at melde sig som donor, og det skal man i hvert tilfælde have for øje.
Vi har bemærket, at ministeren har tilkendegivet, at han ønsker at kalde partierne sammen til en drøftelse.
Det er vi naturligvis åbne over for, og i Dansk Folkeparti ønsker vi ligesom fru Lone Møller en varig ordning.
Vi må her fra Folketinget på alle mulige måder prøve at leve op til det, som rigtig mange i samfundet ønsker, nemlig at skaffe flere organdonorer.